CELEX: 32017D1243
Language: et
Date: 2017-05-29 00:00:00
Title: Nõukogu otsus (EL) 2017/1243, 29. mai 2017, seisukoha kohta, mis võetakse Euroopa Liidu nimel Rahvusvahelise Mereorganisatsiooni meresõiduohutuse komitee 98. istungjärgul ja merekeskkonna kaitse komitee 71. istungjärgul seoses SOLASi konventsiooni reeglite II-1/23 ja II-2/9.4.1.3, 1994. ja 2000. aasta rahvusvaheliste kiirlaevakoodeksite, rahvusvahelise päästevahendite koodeksi ja MARPOLi konventsiooni VI lisa V liite muudatuste vastuvõtmisega

11.7.2017   
            
            
               ET
            
            
               Euroopa Liidu Teataja
            
            
               L 178/9
            
         NÕUKOGU OTSUS (EL) 2017/1243,
   29. mai 2017,
   seisukoha kohta, mis võetakse Euroopa Liidu nimel Rahvusvahelise Mereorganisatsiooni meresõiduohutuse komitee 98. istungjärgul ja merekeskkonna kaitse komitee 71. istungjärgul seoses SOLASi konventsiooni reeglite II-1/23 ja II-2/9.4.1.3, 1994. ja 2000. aasta rahvusvaheliste kiirlaevakoodeksite, rahvusvahelise päästevahendite koodeksi ja MARPOLi konventsiooni VI lisa V liite muudatuste vastuvõtmisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liidu tegevuse eesmärk meretranspordisektoris peaks olema suurendada meresõiduohutust ja kaitsta merekeskkonda.
            
         
               (2)
            
            
               Rahvusvahelise Mereorganisatsiooni meresõiduohutuse komitee kiitis oma 97. istungjärgul heaks SOLASi konventsiooni (rahvusvaheline konventsioon inimelude ohutusest merel) reeglite II-1/23 ja II-2/9.4.1.3, 1994. ja 2000. aasta kiirlaevakoodeksite („kiirlaevakoodeksid“), rahvusvahelise päästevahendite konventsiooni ning resolutsiooni MSC.81(70) lisa muudatused. Eeldatavasti võetakse muudatused vastu meresõiduohutuse komitee 2017. aasta juunis toimuval 98. istungjärgul.
            
         
               (3)
            
            
               Rahvusvahelise Mereorganisatsiooni merekeskkonna kaitse komitee („merekeskkonna kaitse komitee“) leppis oma 70. istungjärgul kokku rahvusvahelise laevade põhjustatava merereostuse vältimise konventsiooni VI lisa (MARPOLi konventsiooni VI lisa) V liite muudatustes, mis käsitlevad punkri saatelehele lisatavat teavet. Eeldatavasti võetakse muudatused vastu merekeskkonna kaitse komitee 2017. aasta juulis toimuval 71. istungjärgul.
            
         
               (4)
            
            
               Rahvusvahelise Mereorganisatsiooni meresõiduohutuse komitee kiitis oma 95. ja 96. istungjärgul heaks mitu SOLASi konventsiooni reegli II-1 muudatusettepanekut, mis käsitlesid vaheruumideks jaotumist ja vigastatud laeva püstuvusnõudeid. Neid muudatusi käsitlev liidu nimel vastu võetav seisukoht määrati kindlaks nõukogu otsuses (EL) 2016/2077 (1).
            
         
               (5)
            
            
               Meresõiduohutuse komitee leppis oma 97. istungjärgul kokku, et enamiku SOLASi konventsiooni reegli II-1 muudatusettepanekute (mis käsitlevad vaheruumideks jaotumist ja vigastatud laeva püstuvusnõudeid) vastuvõtmine peatatakse kuni meresõiduohutuse komitee 98. istungjärguni, ning seoses reegli II-1/6 muudatusega (mis käsitleb nõutavat vaheruumideks jaotumise indeksit R), et reegli II-1/6 mis tahes edasine muutmine ei tohi kehtivat ohutuse taset alandada.
            
         
               (6)
            
            
               Seega jääb kehtima liidu nimel vastu võetav seisukoht nii nagu see on esitatud otsuse (EL) 2016/2077 artikli 2 lõike 1 punktis a ja sama artikli lõikes 2.
            
         
               (7)
            
            
               Meresõiduohutuse komitee otsustas oma 97. istungjärgul ühtlustada reeglite II-1/22, II-1/23 ja II-1/24 teksti sarnaste nõuete eri sõnastused ning ajakohastada kehtivad ristviited varem heakskiidetud muudatuste sisu muutmata. Reegel II-1/23 käsitleb veeremireisilaevade erinõudeid ja ei ole hõlmatud liidu poolt vastu võetava seisukohaga nii nagu see on esitatud otsuses (EL) 2016/2077. Euroopa Parlamendi ja nõukogu direktiivi 2009/45/EÜ (2) kohaldatakse kohalikke rannasõite tegevate reisilaevade ja kiirreisilaevade suhtes. Direktiivi artikli 6 lõike 2 punkti a alapunktis i on sätestatud, et uued A-klassi reisilaevad peavad täielikult vastama 1974. aasta SOLASi konventsiooni (muudetud kujul) nõuetele.
            
         
               (8)
            
            
               SOLASi konventsiooni reegli II-2/9.4.1.3 muudatused selgitavad kuni 36 reisijat vedavate reisilaevade ja rohkem kui 60 (aga mitte rohkem kui 240) pardal viibiva isikuga eriotstarbeliste laevade akende tulekindluse nõudeid. Kuni 36 reisijat vedavad laevad peaksid tagama sama ohutuse taseme kui rohkem kui 36 reisijat vedavad laevad. Direktiivi 2009/45/EÜ kohaldatakse kohalikke rannasõite tegevatele reisilaevadele ja kiirreisilaevadele. Kõnealuse direktiivi artikli 6 lõike 2 punkti a alapunktis i on sätestatud, et uued A-klassi reisilaevad peavad täielikult vastama 1974. aasta SOLASi konventsiooni (muudetud kujul) nõuetele. Direktiivi I lisa II-2 peatüki B osa punktis 10.4 on sätestatud, et mitte rohkem kui 36 reisijat vedavatel reisilaevadel tuleb erilist tähelepanu pöörata avatud või kinnistele päästepaatidele ja päästeparvedele mineku aladele avanevate akende tulekindlusele ja nende alade all selliselt asuvate akende tulekindlusele, mille vigastus tulekahju korral takistaks päästepaatide ja päästeparvede veeskamist või neisse minekut.
            
         
               (9)
            
            
               Kiirlaevakoodeksite muudatustega selgitatakse koodeksite punktide 8.10.1.4 kuni 8.10.1.6 kohaldamist seoses vastavalt alla 20 meetri ja 30 meetri pikkuste kiirlaevade päästepaatide vedamisest vabastamisega. 2000. aasta kiirlaevakoodeksi puhul alla 30 meetri pikkused ja 1994. aasta kiirlaevakoodeksi puhul alla 20 meetri pikkused kiirlaevad võidakse vabastada päästepaadi olemasolu nõudest, tingimusel et mõlema koodeksi punkti 8.10.1.6 nõuded on täidetud, mis hõlmab uut elementi, mille kohaselt peab olema võimalik võtta veest pardale abitu inimene horisontaalses või peaaegu horisontaalses kehaasendis. Direktiivi 2009/45/EÜ kohaldatakse kohalikke rannasõite tegevate reisilaevade ja kiirreisilaevade suhtes. Kõnealuse direktiivi artikli 6 lõike 2 punkti a alapunktis i on sätestatud, et uued A-klassi reisilaevad peavad täielikult vastama 1974. aasta SOLASi konventsiooni (muudetud kujul) nõuetele.
            
         
               (10)
            
            
               Rahvusvahelises päästevahendite koodeksis on sätestatud rahvusvahelised nõuded, mis käsitlevad 1974. aasta SOLASi konventsiooni (muudetud kujul) III peatükiga hõlmatud päästevahendeid. Päästevahendite koodeksi punktide 6.1.1.5 ja 6.1.1.6 ning resolutsiooni MSC.81(70) lisa 1. osa punkti 8.1.1 muudatustega tagatakse kooskõla staatiliste katsete ja nende katsekoormustega, mida veeskamisseadmed, sealhulgas nende konstruktsioonielemendid ja vintsid peavad taluma. Nimetatud muudatusi tuleks käsitleda väikeste kohandustena. Veeskamisseadmed ja vintsid on loetletud komisjoni rakendusmääruses (EL) 2017/306, (3) milles viidatakse rahvusvahelisele päästevahendite koodeksile ja resolutsioonile MSC.81(70) seoses reeglitega MED/1.21, 1.23, 1.24 ja 1.25, mis puudutab veeskamisseadmeid, ning seoses reeglitega 1.41a, 1.41b, 1.41c, 1.41d ja 1.41e, mis puudutab vintse. Need kuuluvad seega Euroopa Parlamendi ja nõukogu direktiivi 2014/90/EL (4) kohaldamisalasse.
            
         
               (11)
            
            
               MARPOLi konventsiooni VI lisa V liite muudatused selgitavad, et laevad, mis vastavad MARPOLi konventsiooni VI lisa kütuse väävlisisalduse nõuetele väävliheite kontrolli piirkondades samaväärsete vahendite (heitgaasi puhastussüsteemid) abil, võivad lubada tarnijal pärast ostja teadet kinnitada punkri saatelehel, et kütus on mõeldud kasutamiseks laeva poolt, mis vastab väävlinõuetele samaväärsete vahendite abil. Kuna heitgaasi puhastussüsteemidega varustatud laevu on järjest enam, on MARPOLi konventsiooni VI lisa V liite muudatused vajalikud punkri saatelehe tüüpteksti kooskõlastamiseks asjaoluga, et laevad võivad ka pärast 1. jaanuari 2015, mil väävliheite kontrolli piirkondades jõustub 0,10 % väävlisisalduse nõue, kasutada suurema väävlisisaldusega kütuseid. MARPOLi VI lisa nõudeid SOx heite piirmäärade kohta rakendatakse liidu õiguses Euroopa Parlamendi ja nõukogu direktiiviga (EL) 2016/802 (5). Selle direktiivi artikli 6 lõike 9 taanetes b ja c ning artikli 13 lõike 2 punktis a viidatakse punkri saatelehele kui nimetatud direktiivile vastavuse tagamise peamisele mehhanismile. Samaväärseid nõuetele vastavuse tagamise vahendeid käsitletakse alternatiivsete heitevähendusmeetoditena, nagu on määratletud nimetatud direktiivi artikli 2 punktis o, ning neid võib kasutada, tingimusel et heitevähendusmeetodit kasutavad laevad saavutavad pidevalt sellise vääveldioksiidi heite vähenemise, mis on vähemalt samaväärne vähenemisega, mis saavutataks nimetatud direktiivi nõuetele vastavaid laevakütuseid kasutades.
            
         
               (12)
            
            
               Liit ei ole Rahvusvahelise Mereorganisatsiooni liige ega asjaomaste konventsioonide ja koodeksite osaline. Seepärast peaks nõukogu volitama liikmesriike väljendama liidu seisukohta ja kinnitama oma nõusolekut, et kõnealused muudatused on nende suhtes siduvad määral, mil need kuuluvad liidu ainupädevusse,
            
         ON VASTU VÕTNUD KÄESOLEVA OTSUSE:
   Artikkel 1
   Liidu nimel võetav seisukoht Rahvusvahelise Mereorganisatsiooni meresõiduohutuse komitee 98. istungjärgul on nõustuda vastu võtma järgmised muudatused:
   
               a)
            
            
               SOLASi konventsiooni reegli II-1/23 muudatused, mis on esitatud Rahvusvahelise Mereorganisatsiooni dokumendi MSC 97/WP.5 1. lisas, võttes arvesse muudatusettepanekuid, mis on esitatud Rahvusvahelise Mereorganisatsiooni dokumentides MSC 97/3/5 ja MSC 97/3/4;
            
         
               b)
            
            
               SOLASi konventsiooni reegli II-2/9.4.1.3 muudatused, mis on esitatud Rahvusvahelise Mereorganisatsiooni dokumendi MSC 97/22/Add.1 13. lisas;
            
         
               c)
            
            
               kiirlaevakoodeksite muudatused, mis on esitatud Rahvusvahelise Mereorganisatsiooni dokumendi 97/22/Add.1 15. ja 16. lisas;
            
         
               d)
            
            
               rahvusvahelise päästevahendite konventsiooni ja resolutsiooni MSC.81(70) lisa muudatused, mis on esitatud Rahvusvahelise Mereorganisatsiooni dokumendi MSC 97/22/Add.1 17. lisas ja Rahvusvahelise Mereorganisatsiooni dokumendi MSC 98/3/1 1. lisas.
            
         Artikkel 2
   Liidu nimel võetav seisukoht Rahvusvahelise Mereorganisatsiooni merekeskkonna kaitse komitee 71. istungjärgul on nõustuda Rahvusvahelise Mereorganisatsiooni dokumendi MEPC 70/18/Add.1 7. lisas esitatud MARPOLi konventsiooni VI lisa V liite muudatuste vastuvõtmisega.
   Artikkel 3
   1.   Artiklites 1 ja 2 sätestatud liidu nimel võetavat seisukohta väljendavad Rahvusvahelisse Mereorganisatsiooni kuuluvad liikmesriigid, tegutsedes ühiselt liidu huvides.
   2.   Artiklites 1 ja 2 osutatud seisukohtade väiksemates muudatustes võidakse kokku leppida ilma täiendava nõukogu otsuseta.
   Artikkel 4
   Liikmesriike volitatakse andma liidu huvides oma nõusolek, et artiklites 1 ja 2 osutatud muudatused on nende suhtes siduvad sel määral, mil need muudatused kuuluvad liidu ainupädevusse.
   Artikkel 5
   Käesolev otsus on adresseeritud liikmesriikidele.
   
      Brüssel, 29. mai 2017
      
         
            Nõukogu nimel
         
         
            eesistuja
         
         C. CARDONA
      
   
   
      (1)  Nõukogu 17. oktoobri 2016. aasta otsus (EL) 2016/2077 seisukoha kohta, mis võetakse Euroopa Liidu nimel Rahvusvahelise Mereorganisatsiooni merekeskkonna kaitse komitee 70. istungjärgul ja meresõiduohutuse komitee 97. istungjärgul seoses MARPOLi konventsiooni VI lisa, SOLASi konventsiooni reegli II-1, SOLASi konventsiooni reeglite III/1.4, III/30 ja III/37, SOLASi konventsiooni reeglite II-2/1 ja II-2/10, SOLASi konventsiooni reegli II-1/3–12, STCW konventsiooni ja koodeksi, tuleohutussüsteemide koodeksi ja 2011. aasta laiendatud kontrolli programmi koodeksi muudatuste vastuvõtmisega (ELT L 320, 26.11.2016, lk 36).
   
      (2)  Euroopa Parlamendi ja nõukogu 6. mai 2009. aasta direktiiv 2009/45/EÜ reisilaevade ohutuseeskirjade ja -nõuete kohta (ELT L 163, 25.6.2009, lk 1).
   
      (3)  Komisjoni 6. veebruari 2017. aasta rakendusmäärus (EL) 2017/306, milles esitatakse laevavarustuse projekteerimis-, ehitus- ja toimivusnõuded ning katsestandardid (ELT L 48, 24.2.2017, lk 1).
   
      (4)  Euroopa Parlamendi ja nõukogu 23. juuli 2014. aasta direktiiv 2014/90/EL, milles käsitletakse laevavarustust ja millega tunnistatakse kehtetuks nõukogu direktiiv 96/98/EÜ (ELT L 257, 28.8.2014, lk 146).
   
      (5)  Euroopa Parlamendi ja nõukogu 11. mai 2016. aasta direktiiv (EL) 2016/802, mis käsitleb väävlisisalduse vähendamist teatavates vedelkütustes (ELT L 132, 21.5.2016, lk 58).